
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL SEIMO NARIO PAREIGŲ NESUDERINAMUMO SU NEETATINIO APLINKOS APSAUGOS INSPEKTORIAUS PAREIGOMIS
2014-05-07  Nr. 101-I-9
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, gavusi Aplinkos ministerijos Seimo nariams išplatintą kvietimą 2014 m. balandžio 17 d. atsiimti neetatinių aplinkos apsaugos inspektorių pažymėjimus ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 13 punkto nuostata, įpareigojančia Komisiją nuolat kontroliuoti, ar Seimo nariai nepažeidžia Lietuvos Respublikos Konstitucijos (toliau – Konstitucija)  60 straipsnio 1 ir 3 dalyse ir Seimo statuto 6 straipsnio 1 dalyje bei 15 straipsnio 4 dalyje nustatytų reikalavimų, vertino Seimo nario pareigų suderinamumą su neetatinio aplinkos apsaugos inspektoriaus pareigomis.
Etikos ir procedūrų komisija nustatė:

Lietuvos Respublikos aplinkos apsaugos valstybinės kontrolės įstatymo (toliau – Įstatymas)  44 straipsnyje nurodyta, kad aplinkos apsaugos valstybinės kontrolės pareigūnams aplinkos apsaugos valstybinę kontrolę padeda vykdyti visuomeniniais pagrindais veikiantys aplinkos apsaugos valstybinės kontrolės pareigūnų pagalbininkai – neetatiniai aplinkos apsaugos inspektoriai.
Šio Įstatymo 49 straipsnio 1 dalyje nurodytos neetatinių inspektorių pareigos:

1) nustatę aplinkos apsaugą ir gamtos išteklių naudojimą reglamentuojančių įstatymų ar kitų teisės aktų pažeidimą, pagal savo kompetenciją imtis priemonių užkirsti jam kelią, išsiaiškinti priežastis bei nustatyti asmenis, kaltus šio pažeidimo padarymu. Kai neetatiniai aplinkos apsaugos inspektoriai pagal savo kompetenciją negali imtis priemonių dėl aplinkos apsaugos įstatymų pažeidimų, jie privalo apie tokius pažeidimus pranešti aplinkos apsaugos valstybinę kontrolę vykdančioms institucijoms ar pareigūnams;

2) pranešti aplinkos apsaugos valstybinės kontrolės institucijoms ar pareigūnams apie pastebėtus avarinius ir kitus aplinkos užteršimo, gyvūnų žuvimo, augalijos naikinimo bei ekologinių pokyčių atvejus ir dalyvauti organizuojant pasekmių likvidavimą; 

3) išsiaiškinę aplinkos apsaugos įstatymų pažeidimą, privalo nustatyta tvarka perduoti aplinkos apsaugos valstybinės kontrolės pareigūnams arba įstatymų nustatyta tvarka kitiems pareigūnams ar institucijoms surašytus, pažeidimą fiksuojančius dokumentus, paimtus neteisėtai įgytus gamtos išteklius, produkciją, pažeidimo padarymo įrankius, kitus daiktinius ir dokumentinius įrodymus.
Įstatymo 50 straipsnyje išdėstytos neetatinių inspektorių teisės:

1) tikrinti fizinių ir juridinių asmenų bei pareigūnų dokumentus, suteikiančius teisę naudoti gamtos išteklius; 
2) aiškintis aplinkos apsaugos įstatymų pažeidėjų asmenybes, pristatyti juos šiuo tikslu į policiją; 
3) surašyti administracinių teisės pažeidimų protokolus, aktus, kitus pažeidimą fiksuojančius dokumentus ir dalyvauti nagrinėjant jų pagrindu iškeltas administracines bylas; 
4) įstatymų nustatyta tvarka paimti iš aplinkos apsaugos įstatymų pažeidėjų neteisėtai įgytus gamtos išteklius, produkciją, pažeidimo padarymo įrankius, kitus daiktinius pažeidimo padarymo įrodymus, gauti paaiškinimus, dokumentų nuorašus; 
5) kartu su aplinkos apsaugos valstybinės kontrolės pareigūnais patekti į ūkinių objektų teritorijas ir atlikti jų užduotis aplinkos apsaugą ir gamtos išteklių naudojimą reglamentuojančių įstatymų ar kitų teisės aktų pažeidimams išaiškinti ar pasekmėms likviduoti.
Konstitucijos 60 straipsnio 1 dalyje ir Seimo statuto 6 straipsnio 1 dalyje nustatyta, kad Seimo nario pareigos, išskyrus jo pareigas Seime, nesuderinamos su jokiomis kitomis pareigomis valstybinėse įstaigose ir organizacijose, taip pat su darbu verslo, komercijos bei kitose privačiose įstaigose ar įmonėse. Konstitucijos 60 straipsnio 2 dalyje įtvirtinta, kad Seimo narys gali būti skiriamas tik Ministru Pirmininku ar ministru. 

Lietuvos Respublikos Konstitucinis Teismas (toliau – Konstitucinis Teismas) 2004 m. liepos 1 d. nutarime apibrėžė Seimo nario konstitucinį teisinį statusą, nurodydamas Konstitucijos 60 straipsnio 1 dalyje Seimo nariui nustatytą apribojimą – Seimo nario pareigų nesuderinamumą su kitomis pareigomis bei darbu. Minėtame nutarime konstatuojama, kad Seimo nario pareigų nesuderinamumo su kitomis pareigomis bei darbu principas reiškia tai, jog Seimo nario pareigos yra nesuderinamos su jokia kita veikla (pareigų užėmimu, darbo atlikimu, tarnybos ėjimu, kitų funkcijų vykdymu, kitų užduočių atlikimu, vadinamųjų garbės pareigų užėmimu), Lietuvos valstybės įstaigoje, įmonėje, organizacijoje ar savivaldybių įstaigoje, įmonėje, organizacijoje, arba užsienio valstybių įstaigoje, įmonėje, organizacijoje, arba tarptautinėje įstaigoje, įmonėje, organizacijoje, arba privačioje įstaigoje, įmonėje, organizacijoje, arba atstovaujant tokiai įstaigai, įmonei, organizacijai, išskyrus pačioje Konstitucijoje expressis verbis nurodytas arba implicitiškai numatytas pareigas:
 1) Konstitucijos 60 straipsnio 1 dalyje nurodytas Seimo nario pareigas Seime, apimančias Seimo Pirmininko, Seimo Pirmininko pavaduotojo pareigas, tokias Seimo nario pareigas Seime, kurias Seimo narys pagal Seimo statutą užima Seimo vadovybėje ar vadovaudamas Seimo struktūriniams padaliniams, kitas pareigas Seime, kurias gali užimti tik Seimo narys, taip pat tokias pareigas tarpparlamentinėse ir kitose tarptautinėse institucijose, kurias įmanoma užimti tik būnant Seimo nariu; 
2) Konstitucijos 60 straipsnio 2 dalyje nurodytas Ministro Pirmininko ar ministro pareigas; 
3) tokias pareigas Konstitucijoje numatytuose susivienijimuose, kurios yra susijusios su jo naryste atitinkamame susivienijime.
Konstitucinis Teismas 2004 m. liepos 1 d. nutarime suformulavo oficialią konstitucinę sąvokos „darbas“ doktriną, pažymėdamas, kad sąvoka „darbas“, vartojama Konstitucijos 60 straipsnio 1 dalies formuluotėje „darbas verslo, komercijos bei kitose privačiose įstaigose ar įmonėse“, apima bet kokią veiklą Lietuvos, užsienio ar tarptautinėje privačioje įstaigoje, įmonėje, organizacijoje arba atstovaujant tokiai įstaigai, įmonei, organizacijai, jeigu ši veikla yra susijusi su darbo atlikimu, pareigų užėmimu, tarnybos ėjimu, kitų funkcijų vykdymu, kitų užduočių atlikimu, vadinamųjų garbės pareigų užėmimu ir pan. (įskaitant dalyvavimą kolegialiuose valdymo, kontrolės ir kituose organuose), neatsižvelgiant į tai, ar: 
· ta veikla yra nuolatinė, ar laikina, ar vienkartinio pobūdžio (epizodinė);

· už tą veiklą yra atlyginama kokiomis nors išmokomis arba kaip nors kitaip, ar nėra atlyginama;

· ta veikla teisės aktuose yra įvardijama kaip darbas, ar kaip nors kitaip;

· toje įstaigoje, įmonėje, organizacijoje yra ar nėra dar ir kitų asmenų, užsiimančių kokia nors veikla; 
· ar ta veikla yra vadovaujanti, ar ne;

· asmuo tai veiklai yra renkamas, ar skiriamas;

· ta veikla yra įforminama kokia nors teisine sutartimi arba kitu teisės aktu, ar yra atliekama be teisinės sutarties arba kito teisės akto.
Konstitucinio Teismo 2011m. vasario 23 d. sprendime nurodoma, kad Konstitucijos 60 straipsnio 1 dalyje yra įtvirtintas draudimas Seimo nariui dirbti verslo, komercijos bei kitose privačiose įstaigose ar įmonėse ne tik savo darbo Seime bei kitos parlamentinės veiklos metu, bet ir laisvu nuo darbo Seime (poilsio, laisvalaikio, kasmetinių mokamų atostogų) metu.


Konstitucinis Teismas 2004 m. liepos 1 d. nutarime ir šio nutarimo išaiškinime nurodė, kad Konstitucijos 60 straipsnio 1 dalies formuluotėje „pareigos valstybinėse įstaigose ir organizacijose“ vartojama sąvoka „pareigos“ apima bet kokią veiklą Lietuvos valstybės, savivaldybės, užsienio valstybės ar tarptautinėje įstaigoje, įmonėje, organizacijoje arba atstovaujant tokiai įstaigai, įmonei, organizacijai, jeigu ši veikla yra susijusi su pareigų užėmimu, darbo atlikimu, tarnybos ėjimu, kitų funkcijų vykdymu, kitų užduočių atlikimu, vadinamųjų garbės pareigų užėmimu ir pan. (įskaitant dalyvavimą kolegialiuose valdymo, kontrolės ir kituose organuose), neatsižvelgiant į tai, ar: 

· ta veikla yra nuolatinė, ar laikina, ar vienkartinio pobūdžio (epizodinė);

· už tą veiklą yra atlyginama kokiomis nors išmokomis arba kaip nors kitaip, ar nėra atlyginama, 
· ta veikla teisės aktuose yra įvardijama kaip pareigos, ar kaip nors kitaip, 
· ta veikla yra vadovaujanti, ar ne,

· asmuo tai veiklai yra renkamas, ar skiriamas

· ta veikla yra įforminama kokia nors teisine sutartimi arba kitu teisės aktu, ar yra atliekama be teisinės sutarties arba kito teisės akto.
Vadovaudamasi Konstitucijos 60 straipsnio 1 ir 3 dalių ir Seimo statuto 6 straipsnio 1 dalies nuostatomis, Konstitucinio Teismo 2004 m. liepos 1 d. nutarimu ir 2011 m. vasario 23 d. sprendimu, Etikos ir procedūrų komisija nusprendė:
Seimo nario pareigos yra nesuderinamos su neetatinio aplinkos apsaugos inspektoriaus pareigomis.
Pritarta bendru sutarimu.

